สงกรานต์น้ำใจ
สงกรานต์ปีนี้หลายพื้นที่คงจะไม่สนุกคึกคักอย่างที่ควรจะเป็น อุปสรรคสำคัญคงไม่ใช่ความไม่สงบทางการเมืองเหมือนเมื่อปีกลาย
21 ส.ค. 2554

สงกรานต์ปีนี้หลายพื้นที่คงจะไม่สนุกคึกคักอย่างที่ควรจะเป็น อุปสรรคสำคัญคงไม่ใช่ความไม่สงบทางการเมืองเหมือนเมื่อปีกลาย
แต่จะเป็นความไม่สงบทางธรรมชาติที่กำลังปั่นป่วนไม่แน่ไม่นอนอยู่ในขณะนี้
หลายพื้นที่ในภาคอีสานกำลังแล้งจัดอย่างน่ากลัว และหลายพื้นที่ในภาคใต้กำลังจมน้ำจมโคลนอย่างน่าสงสาร
ส่วนภาคกลางและ กทม.ดีไม่ดีอาจเจอพายุฝนฟ้าคะนองจนต้องใส่เสื้อกันฝนเล่นน้ำสงกรานต์ 
อารมณ์ไม่ต่างกับการใส่เสื้อกันหนาวไปไหว้เช็งเม้งเลย
พูดถึงสถานการณ์น้ำท่วมโคลนถล่มภาคใต้ ต้องบอกว่า มันเป็นเหตุการณ์ที่รุนแรงมากจริงๆ หนักและยาวนาน บ้านเรือนถนนหนทางเรือกสวนไร่นาจมโคลนเสียหายหนักมาก 
ส่วนที่น้ำท่วมก็ยังท่วมขังไม่ลด จะเดินจะเหินยังไม่ปกติ ส่วนสาธารณูปโภคที่พังทลายก็ยับเยินไม่เหลือดี
คนใต้ขณะนี้จึงยังคงต้องการความช่วยเหลือทุกรูปแบบจากพี่น้องทุกภาค!
สงกรานต์ปีนี้แทนที่การท่องเที่ยวแห่งประเทศไทยจะเน้นโปรโมตจัดโปรแกรมกระตุ้นนักท่องเที่ยวทั้งชาวไทยและชาวต่างประเทศให้ไปเที่ยวเล่นน้ำดำหัวในจังหวัดท่องเที่ยวหลักๆ ชื่อซ้ำๆ สถานที่คุ้นๆ 
ลองเปลี่ยนโปรแกรมมาเป็นจัด...สงกรานต์น้ำใจ...ไปช่วยพี่น้องชาวใต้ที่กำลังทุกข์ระทมให้ได้รับความช่วยเหลือทางกายพร้อมๆ กับรดน้ำดำหัวให้เกิดความสุขทางใจในคราวเดียวกันดีมั้ยครับ?
จัดคาราวานนำสิ่งของลงพื้นที่ไปแจกจ่าย จัดหาเครื่องมือเครื่องไม้และแรงงานอาสาสมัครกระจายลงพื้นที่เพื่อช่วยเก็บกวาดทำความสะอาดโคลนตมและช่วยซ่อมแซมบูรณะส่วนที่ชำรุดเสียหาย 
จัดกลุ่มจัดคณะไปช่วยเหลือเด็กๆ คนเถ้าคนแก่ที่เจ็บป่วยทางกายและช่วยคลายทางจิต ชีวิตจะได้สดใสรับขวัญปีใหม่ไทยด้วยกัน
ลุยงานช่วยเหลือชาวบ้านเสร็จสรรพก็จัดฉลองสงกรานต์ด้วยการรดน้ำดำหัวกันให้สนุกสนานเต็มที่ ได้ทั้งบุญกุศลและแฮปปี้มีความสุขอย่างสร้างสรรค์ ดีกว่าเล่นสาดน้ำแบบไร้สาระ
ถ้าภาครัฐขยับจัดกิจกรรมในลักษณะนี้ เชื่อว่าจะมีคนอาสาร่วมด้วยช่วยกันอย่างไม่น้อย สงกรานต์หยุดยาว เป้าหมายทุกคนอยากมีความสุขและสนุกสนาน แต่ถ้าได้ช่วยเหลือพี่น้องคนไทยที่กำลังเดือดร้อนในคราวเดียวกัน มันจะเป็นกิจกรรมที่น่าจดจำไปอีกนาน 
คนกรุงไม่เคยแล้งน้ำใจ คนภาคกลาง เหนือ อีสานก็พร้อมอยากช่วยชาวใต้เช่นกัน...
ปีนี้จึงอยากขายไอเดียให้จัดเป็น...สงกรานต์น้ำใจ...สืบสานวัฒนธรรมพร้อมกับกิจกรรมซับน้ำตา 
ทำให้ทั่วโลกเห็นว่าคนไทยไม่เคยแล้งน้ำใจ